Kender du det? Man har travlt, på vej ud af døren, skal lige huske både det ene og det andet - og så glemmer man det alligevel? Det skete for en glemsom - og måske halvstresset - tyv i Nørresundby tidligt torsdag morgen. Det melder Nordjyllands Politi i sin døgnrapport. Tidligere var tyven brudt ind via en ulåst hoveddør på adressen på Højvangsvej i Nørresundby. Det lykkedes tyven at stjæle en hel del, herunder et løbehjul, et pas, en computer, designersko, forskellige nøgler, solbriller, toiletartikler og forskelligt værktøj, skriver politiet. Men i farten glemte tyven sin egen taske - og det var den, der førte til anholdelsen. Samme sted hedder det sig også, at to andre indbrudstyve er anholdt for et tyveri af den knap-så-let-at-liste-af-med-slags. 455 kilo kobber, altså næsten et halvt ton, er således stjålet fra en virksomhed på Mineralvej i Aalborg onsdag aften. Men måske fordi det ikke er så nemt at skjule, lykkedes det kort efter politiet at stoppe en bil, hvis trailer var fyldt med lige nøjagtigt det stjålne kobber.
Der findes gode og mindre gode tyve.